
Az interaktív tábla alkalmazási lehetőségei az oktatásban

A modern társadalom alapvető ténye a változás. Ennek egyik legfontosabb jellemzője a technológiai innováció, amely az információs- és kommunikációs technika széleskörű elterjedését jelenti a mindennapi életben. A változások elérték az iskolákat is, ezért a pedagógusoknak ismerniük kell az oktatástechnológia legújabb vívmányait.
A dolgozat ismerteti az információs társadalom követelményeit az iskolával szemben. Kiemeli, hogy a mai korszerű oktatási szemlélet a diákokat motiváló és aktív tanulási formákat részesíti előnyben. Az óriási információáradat következtében ugyanis egyre nehezebb a diákok érdeklődését felkelteni és hatékony munkára ösztönözni őket. Ezért a pedagógusoknak még inkább élményszerűvé kell tenni az oktatást, amelynek egyik eszköze lehet az interaktív tábla.
A dolgozat összehasonlítja a hagyományos és az interaktív oktatási környezetek sajátosságait. Ismerteti az interaktív tábla általános jellemzőit, funkcióit, típusait és működési elvét, valamint a digitális rendszer használatának legfontosabb előnyeit és hátrányait.
A dolgozat célja: konkrét példákon keresztül bemutatni, hogy a szakközépiskolai Informatika tárgy keretében, az Adatbázis-kezelés „Alapfogalmak” és „Táblák” témakörének oktatásában hogyan lehet eredményesen alkalmazni az interaktív táblát.



